b'\n_START_ARTICLE_\nBranko Hofman\n_START_SECTION_\n\xc5\xbdivljenjepis\n_START_PARAGRAPH_\nPo kon\xc4\x8dani gimnaziji v Mariboru in \xc5\xa1tudiju primerjalne knji\xc5\xbeevnosti in filozofije v Ljubljani se je najprej zaposlil kot novinar in urednik pri radiu Koper ter mariborskemu Ve\xc4\x8deru, nato pa je bil dolgoletni urednik pri Dr\xc5\xbeavni zalo\xc5\xbebi Slovenije v Ljubljani._NEWLINE_Bil je prvi slovenski pisatelj, ki se je na umetni\xc5\xa1ki ravni upal pisati o Golem otoku ter grozljivem obravnavanju in mu\xc4\x8denju zapornikov. Udba ga je leta 1975 klicala na zasli\xc5\xa1anje, ko je dobila v roke njegov rokopis knjige "No\xc4\x8d do jutra".\n_START_SECTION_\nDelo\n_START_PARAGRAPH_\nPesni\xc5\xa1ko se je oblikoval v razvojnem loku povojnega intimizma. V prvih zbirkah je bil njegov slog tradicionalen, v poznej\xc5\xa1ih pa je \xc4\x8dutiti tudi osebne \xc4\x8drte in modernej\xc5\xa1e izraze._NEWLINE_Za Hofmana je zna\xc4\x8dilna mo\xc4\x8dna eroti\xc4\x8dna nota, tako v njegovih pesni\xc5\xa1kih stvaritvah, kot tudi v romanih (Ljubezen). Med njegovimi deli velja omeniti roman No\xc4\x8d do jutra, v katerem zasledimo vznemirljivo tematiko Golega otoka in komunisti\xc4\x8dnega nasilja. Roman je do\xc5\xbeivel tudi ve\xc4\x8d prevodov v tuje jezike. Hofmanova dramatika spada v \xc5\xa1ir\xc5\xa1i sklop t. i. sentimentalnega humanizma-realizma, tematsko pa je utemljena v sodobnosti in v revolucionarnem boju._NEWLINE_Napisal je tudi dve publicisti\xc4\x8dni deli, v katerih je zbral pogovore s pisatelji in pisateljicami, predstavil pa je tudi sebe.'